‘n Interaktiewe leeservaring in die Tuin van Digters, Breytenbachsentrum, Wellington.
in die tuin van die digter
skyn die son soos ’n leeslamp
en blaai die wind deur die blare
Die digterstuin bied ’n ontdekkingstog vir besoekers wat weer, of vir die eerste keer, die wonder van die Afrikaanse digkuns beleef. In hierdie tuin word Afrikaanse gedigte, van vroeëre en klassieke tot meer hedendaagse werke, op interessante mediums (o.a. teëls, uithangborde, beeldhouwerke ens) uitgebeeld.
Ervaar nou ook digitale gedigte van Danie Marais, Alfred Schaffer, Zandra Bezuidenhout, Hennie Nortjé, Daniel Hugo en kinderverse van Franci Greyling.
Lees met jou selfoon of tablet gedigte in die Tuin van Digters. Skandeer die QR-kode en ervaar gedigte en die tuin op ŉ nuwe manier. Gebruik gerus oorfone vir ŉ persoonliker ervaring.
Oor die plek Digterstuin, Breytenbachsentrum
Die Breytenbach Sentrum in Wellington is ’n multidissiplinêre kultuursentrum vir opleiding in, en omgang met beeldende kunste, musiek, drama en skryfkuns. Kom deel in gesprekke, idees, opleiding en werkswinkels en kom beleef kuns, musiek en drama.
Die jongste toevoeging tot die kultuursentrum is die Tuin van Digters. Die jaarlikse Fees van die digters word hier aangebied.
Hierdie digters-byeenkoms het sy ontstaan te danke aan ’n parkeerarea op die perseel wat ses jaar gelede in ’n lowergroen tuin omskep is. In hierdie tuin word Afrikaanse gedigte, van vroeëre en klassieke tot meer hedendaagse werke, op interessante mediums (o.a. teëls, uithangborde, beeldhouwerke ens) uitgebeeld. Dié digterstuin bied ’n ontdekkingstog vir besoekers wat weer, of vir die eerste keer, die wonder van die Afrikaanse digkuns beleef. Dit is ’n lewende en organiese projek waarin die gedigte jaar-na-jaar aanplant soos die tuin ontwikkel.
Jaarliks in September, wanneer die tuin in die lente op sy mooiste is, vier ons die Afrikaanse digkuns tydens die Tuin van Digters deur voorlesings, gesprekke, musiek, rymklets, woordkunsproduksies en die visuele kunste wat verband hou met die digkuns. Hierdie fees, waar digters en kunstenaars in ’n intieme atmosfeer interaksie het met die meelewende gehoor, het oor die afgelope vyf jaar ’n vaste staanplek gekry in die Afrikaanse letterkunde. Die fees groei jaarliks, die media-belangstelling neem toe en die digters neem met groot entoesiasme deel.
Meer inligting oor die Breytenbachsentrum: http://www.breytenbachsentrum.co.za/
Toestemming: Byderhand is ŉ kreatiewe en navorsingsprojek oor plekspesifieke digitale literatuur. Wanneer jy deelneem aan die projek verleen jy toestemming dat die data vir navorsingsdoeleindes gebruik kan word. Jou deelname aan en terugvoering oor die projek is waardevol.
Die Nederlandse/Arubaanse digter en vertaler Alfred Schaffer (1973) is tans as dosent verbonde aan die Departement Afrikaans en Nederlands van die Universiteit Stellenbosch. Hy debuteer in 2000 as digter in Nederland. Sy sesde en mees onlangse bundel Mens Dier Ding (2014) is bekroon met beide die Nederlandse Paul Snoek-poësieprys en die Awater-poësieprys. In 2013 verskyn Kom in, dit vries daar buite, ’n keur uit sy gedigte in Afrikaans vertaal Daniel Hugo. Schaffer vertaal onder andere die poësie van Ronelda Kamfer en hy was met Robert Dorsman en Jan van der Haar verantwoordelik vir die vertaling van Antjie Krog se Mede-wete.
Hennie Nortjé is gebore in George in 1956. Hy studeer as internis en diabetoloog en gaan woon op Stellenbosch. Hy volg ’n kursus in kreatiewe skryfkunde aan die Universiteit Kaapstad onder prof. Joan Hambidge. In 2012 debuteer hy met In die skadu van soveel bome (Queillerie), en wen daarmee die Ingrid Jonker Prys vir Poësie asook die Eugène Marais prys vir ‘n debuutwerk. Sy belangstellings sluit in Natuurwetenskap, Geskiedenis en Antropologie.
Danie Marais is ’n vryskutjoernalis, digter, omroeper en die bestuurder van PEN Afrikaans. Sy debuutbundel, In die buitenste ruimte (Tafelberg, 2006), ontvang die Ingrid Jonker-, Eugène Marais- en UJ-debuutprys. Aan sy tweede digbundel, Al is die maan ’n misverstand, (Tafelberg, 2009) is die 2010 South African Literary Award (SALA) vir Afrikaanse poësie toegeken. ’n Derde digbundel, Solank verlange die sweep swaai, is in 2014 deur Tafelberg uitgegee. Hy het in 2012 die Media24 Legends-toekenning vir Leefstyljoernalis van die Jaar gekry en was in 2013 die naaswenner in dié kategorie. Sy eerste rubriek- en essay-bundel, Pruimtwak & skaduboksers, het in 2015 by Tafelberg verskyn. Van April tot Junie 2016 het hy saam met Kerneels Breytenbach Maandagaande op RSG ’n musiekreeks aangebied – Van Oppikoppi tot anderkant Elvis verby.
Riku Lätti liedjieskrywer
Riku Lätti is 'n sanger-liedjieskrywer, vervaardiger en skrywer. Sy musiek is haas onmoontlik om in te hok, want, net soos die man, is sy musiek eklekties en 'n omarming van 'n groot hoeveelheid style, afhangende van die atmosfeer wat hy wil skep. Hy was die mede-skepper van die klankbane van die TV-reeks Hopeville (genomineer vir 'n Emmy, Wenner van die RoseD'or) en Wie lê Waar met Jahn Beukes en Vlug na Egipte met Leslie Javan. Hy is ook verantwoordelik vir die klankbane van die vollengte film Die Ongelooflike Avonture van Hanna Hoekom (waarvoor Riku 'n SAFTA gewen het) en meer onlangs die Jans Rautenbach-film, Abraham.Riku het al 10 albums vrygestel, geskryf, opgeneem en vervaardig vir homself, en waarvoor hy talle akkolades en pryse ontvang het en hy is ook die vervaardiger van agt ander albums vir ander kunstenaars.
Zandra Bezuidenhout het aan die Universiteite van Stellenbosch en Leiden studeer. Haar doktorale proefskrif (2005) handel oor eietydse vrouedigters in die Afrikaanse en Nederlandse taalgebiede. Haar debuutdigbundel (Dansmusieke 2000) is met die Ingrid Jonker-prys bekroon en daarna volg Aardling in 2006. Sy dra by tot die klipgedigte vir die Digterstuin in die Wellingtonse Breytenbachsentrum. Haar vertalings uit die Nederlandse poësie van Anna Enquist verskyn in 2016. Sy is ook ŉ poësieresensent.
Chérie Cordier is ’n Grafiese ontwerp student by die NWU te Potchefstroom. Sy spesialiseer tans in multimedia ontwerp en Illustrasie. In 2016 word haar projek vir die Tazi Foundation gekies as een van die top 30 finaliste.
Ricardo Liut is 'n dosent in grafiese ontwerp en multimedia by die Grafiese Ontwerp vakgroep by die NWU te Potchefstroom. Hy het 'n BA-graad in Grafiese Ontwerp en spesialiseer in fotografie en multimedia ontwerp. Hy is ook tans besig met nagraadse studies. Sy MA in Grafiese Ontwerp fokus op film, narratologie, kinematografie en animasie. Liut se kunswerk MERK.SNY.STOOR. (Druk fotografie) is ingesluit in die Sasol Sasol New Signatures Awards Exhibition by die Pretoria Kunsmuseum in 2014. Sy werk is te sien in die graduate issue van Art Times SA in 2015, en die foto Portret 1: Holy Water (2015) is gebruik op die voorblad. In 2016 word sy film MERK.SNY.STOOR. gekies as een van die Top 15 kortfilms wat vervaardig is deur Kyknet en Silwerskerm, Liut behartig die rolle as skrywer, regisseur en vervaardiger.
Philip van Heerden is ’n grafiese kunstenaar. Hy is tans besig met sy graad in BA Grafiese die NWU Potchefstroom kampus. Hy het groot geword in Potchefstroom en ken amper elke hoek en draai van die dorp.
Liam Longland is ’n grafiese kunstenaar, wat woon en werk in Sandton, Johannesburg. Hy het in 2014 sy graad in BA Grafiese Ontwerp voltooi by die NWU Potchefstroom kampus.
Daniel Hugo is die digter van 15 bundels - die jongste is Takelwerk (2015). Hy het ook etlike bloemlesings uit die Afrikaanse poësie en verhaalkuns saamgestel. Verder is hy bekend as vertaler uit Nederlands en Engels. In 2014 ontvang hy die Suid-Afrikanse Akademie se vertaalprys vir sy vertaling van Tom Lanoye se roman Sprakeloos. Nadat hy byna 20 jaar lank 'n omroeper by die Afrikaanse radiostasie van die SAUK was, lees hy nog gereeld gedigte voor op Margot Luyt se program Vers en Klank. En dit is sy vaste oortuiging: In die digkuns is klank veel belangriker as betekenis.